<classify> Mchezo huo wa kutafutia timu ya kupanda daraja ulifanyikia kwenye Uwanja wa Amaan mjini Unguja.Kijichi itakuwa ni timu ya 14 zitakazoshiriki ligi hiyo na kufanya kupanda timu tano badala ya nne katika msimu wa ligi ujao wa ligi.Katika mchezo huo ambao ulipigwa majira ya saa 11:00 za jioni miamba hiyo iliingia uwanjani hapo kwa kila mmoja kutaka kushinda, ambapo Idumu kutoka Unguja Ukuu ikatangulia kupata bao la kuongoza ambalo lilidumu hadi dakika ya 73 waliposawazishiwa.Bao hilo la Idumu ambalo limedhihirisha kuwa jogoo wa shamba hawiki mjini, lilifungwa kunako dakika ya 55 kupitia kwa Modest Antony wakati bao la Kijichi la kusawazisha lilifungwa na Silima Khamis dakika ya 73.Miamba hiyo iliendelea kushambuliana kwa zamu katika mchezo huo, ambao Kijichi walikuwa wenyeji na walifanikiwa kufunga bao la pili katika dakika ya 88 kupitia kwa mchezaji wake Juma Saidi.Chama cha Soka Zanzibar ZFA Taifa, katika msimu wa ligi mwaka huu imefanya mabadiliko makubwa ya mfumo wa ligi, ambapo Pemba watacheza ligi yao na Unguja pia na baadae kupatikana timu nane, nne kutoka kila upande ambazo zitacheza kutafuta bingwa wa Zanzibar.Mabadiliko ya mfumo huo wa ligi yamekuja kufuatia ligi hiyo kukosa mdhamini baada ya aliyekuwa akidhamini Kampuni ya kinywaji cha Grand Malt kumaliza muda wake wa udhamini na kukataa kuendelea tena kudhamini.Timu ambazo zitashiriki Ligi Kuu ya Zanzibar msimu ujao kwa Unguja ni Mafunzo, JKU, KMKM, Polisi, Kipanga, Malindi, Jangombe Boys, Black Sailor, Zimamoto, Miembeni, Kimbunga, Mtende, KVZ na Kijichi.Kwa Pemba ni Hardrock, Jamhuri, Okapi, Danger Boys, African Kivumbi, Aljazeera, Maji Maji, Mwenge, Kizimbani, FSC, Madungu, Opec, Sharp Victor na Dogo Moro.  <topic>: michezo 